title: 2008/402/ЕО: Решение на Европейската централна банка от 15 май 2008 година относно процедурите по акредитация за сигурност на производителите на евроматериали за сигурност за евробанкноти (ЕЦБ/2008/3)

text:
               30.5.2008

               BG

               Официален вестник на Европейския съюз

               L 140/26

      РЕШЕНИЕ НА ЕВРОПЕЙСКАТА ЦЕНТРАЛНА БАНКА

   от 15 май 2008 година
   относно процедурите по акредитация за сигурност на производителите на евроматериали за сигурност за евробанкноти
   (ЕЦБ/2008/3)
   (2008/402/ЕО)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за създаване на Европейската общност, и по-специално член 106, параграф 1 от него,
   като взе предвид Устава на Европейската система на централните банки и на Европейската централна банка (наричан по-долу „Устава на ЕСЦБ“), и по-специално член 16 от него,
   като има предвид, че:

               (1)

               Член 106, параграф 1 от Договора и член 16 от Устава на ЕСЦБ предоставят на Европейската централна банка (ЕЦБ) изключителното право да разрешава емитирането на евробанкноти в Общността. Това право включва правомощието да предприема мерки за защита на сигурността на евробанкнотите като платежно средство.

               (2)

               За да се поддържа обществено доверие в евробанкнотите като платежно средство, е необходимо да се определят минимални правила за производството, обработката, съхранението и транспорта на евробанкнотите и техните компоненти, други свързани материали и информация, които се нуждаят от защита, чиято загуба, кражба или публикуване би могла да навреди на сигурността на евробанкнотите и/или да съдейства за отпечатването на фалшиви евробанкноти или техни компоненти. Всички лица, които участват в тези дейности, спазват правилата за сигурност, чието съдържание може обаче да се променя в зависимост от вида на дейността.

               (3)

               Необходимо е да се създаде процедура по акредитация за сигурност, която да осигурява, че производителите спазват правилата за сигурност и процедурите за осигуряване на постоянно изпълнение на тези правила, както и да урежда различни видове последици в случай на неспазването им. Тези последици варират от даване на предупреждение до отнемане на акредитацията за сигурност и са пропорционални на естеството на констатираното неизпълнение.

               (4)

               ЕЦБ има задължение да създаде и поддържа система за акредитация за сигурност, която осигурява, че евроматериалите за сигурност могат да бъдат доставяни единствено на националните централни банки от еврозоната, националните централни банки на държавите-членки, които се подготвят да приемат еврото (при решение на управителния съвет), други акредитирани производители и/или ЕЦБ.

               (5)

               Необходимо е да се измененият съответно Насоки ЕЦБ/2004/18 от 16 септември 2004 г. за възлагане на поръчка за евробанкноти (1),

         РЕШИ:
   РАЗДЕЛ I
   ОБЩИ РАЗПОРЕДБИ
   Член 1
   Определения
   За целите на настоящото решение:

               а)

               „НЦБ“ е националната централна банка на държава-членка, която е приела еврото;

               б)

               „бъдеща НЦБ на Евросистемата“ е национална централна банка на държава-членка, която не е приела еврото, но е изпълнила условията за приемане на еврото, и по отношение на която е взето решение за отмяна на дерогацията (по член 122, параграф 2 от Договора);

               в)

               „евроматериали за сигурност“ са първите серии евробанкноти и техните компоненти, други свързани материали или информация, които се нуждаят от защита, чиято загуба, кражба или публикуване би могла(о) да навреди на сигурността на евробанкнотите или да съдейства за производството на фалшиви евробанкноти или техни компоненти;

               г)

               „правила за сигурност“ са материалноправните разпоредби за придобиването на евроматериали за сигурност и за всяка дейност по сигурността на еврото, периодично определяни в отделни правила на ЕЦБ;

               д)

               „купувач“ е дружество, организация или национална централна банка, която участва по някакъв начин като купувач в договарянето на производството, обработката или съхраняването на евроматериали за сигурност;

               е)

               „място на производство“ е всяко помещение, което производителят използва или желае да използва за производството, обработката (включително унищожаването) или съхраняването на евроматериали за сигурност преди транспортирането им до купувача или, когато е приложимо — до специално съоръжение за унищожаване;

               ж)

               „дейност по сигурността на еврото“ е всяко от следните: производство, обработка (включително унищожаване), съхранение или транспортиране на евроматериали за сигурност;

               з)

               „производител“ е всяко лице, което участва или желае да участва в дейност по сигурността на еврото, с изключение на лица, които се занимават или желаят да се занимават с транспортирането или унищожаването на евроматериали за сигурност; „акредитиран производител“ е производител, на когото е предоставена пълна акредитация за сигурност;

               и)

               „пълна акредитация за сигурност“ е статут, чийто обхват е уреден в член 3 и който се предоставя от ЕЦБ на производител за дейност по сигурността на еврото във връзка с евроматериали за сигурност;

               й)

               „неизпълнение“ е случай, при който някое от следните не изпълнява съответните части от правилата за сигурност: i) мерките за сигурност, предприети от производителя съгласно настоящото решение; ii) извършените действия от акредитиран производител, осъществяващ дейност по сигурността на еврото; iii) извършените действия от производител с временна акредитация за сигурност при подготовка за осъществяване на дейност по сигурността на еврото;

               к)

               „проверка за сигурност“ е проверка на дейност по сигурността на еврото, с цел да се прецени дали мерките за сигурност на мястото на производство изпълняват правилата за сигурност; и

               л)

               „временна акредитация за сигурност“ е статут, чийто обхват е уреден в член 4 и който се предоставя от ЕЦБ на производител в уверение на това, че той има право да се подготвя за извършване на дейност по сигурността на еврото във връзка с евроматериали за сигурност.

         Член 2
   Основни принципи
   1.   Правилата за сигурност, приети от ЕЦБ, представляват минимални правила. Производителите могат да приемат и изпълняват по-стриктни стандарти, но ЕЦБ оценява единствено спазването на собствените си правила за сигурност.
   2.   Независимо от разпоредбите за прилагане на настоящото решение към специфични процедури, свързани с евробанкноти, които са установени от ЕЦБ в други актове, настоящото решение не се прилага за обработката и съхраняването на евробанкноти, които са регистрирани в НЦБ като отпечатани, но неемитирани.
   3.   Акредитиран производител може да доставя евроматериали за сигурност единствено на следните лица:

               а)

               друг акредитиран производител;

               б)

               НЦБ;

               в)

               бъдеща НЦБ на Евросистемата, при решение на управителния съвет; или

               г)

               ЕЦБ.

         4.   Изпълнителният съвет взема всички решения, свързани с акредитацията за сигурност на производителите, като взима предвид мнението на Комитета по банкнотите. Освен това той е компетентен да даде съгласие по член 3, параграф 6.
   5.   Всички разходи и загуби, които производителят търпи във връзка с прилагането на настоящото решение, се поемат от производителя.
   Член 3
   Пълна акредитация за сигурност
   1.   Акредитиран производител може да извършва единствено дейност по сигурността на еврото във връзка с определен евроматериал за сигурност, ако ЕЦБ e предоставила пълна акредитация за сигурност за тази дейност по сигурността на еврото.
   2.   На производител може да се предостави пълна акредитация за сигурност във връзка с дадена дейност по сигурността на еврото, при условие че:

               а)

               мерките за сигурност, които той е предприел на мястото на производство за планираната дейност по сигурността на еврото, отговарят на съответните части от правилата за сигурност;

               б)

               всяка печатница, включена в планираната дейност по сигурността на еврото, е физически разположена в държава-членка; и

               в)

               всяко място на производство, различно от печатница, включено в планираната дейност по сигурността на еврото, се намира в държава-членка или в държава-членка на Европейската асоциация за свободна търговия.

         3.   Изпълнителният съвет може да промени обхвата на изискването за месторазположение, определен съгласно параграф 2, буква в), като вземе предвид становището на Комитета по банкнотите. Всяко такова решение се съобщава незабавно на управителния съвет, а изпълнителният съвет се придържа към всяко решение на управителния съвет по този въпрос.
   4.   Пълна акредитация за сигурност се предоставя на производител за неопределен срок, но неговият статут може да бъде засегнат или отменен с решение, взето по членове от 13 до 15.
   5.   Акредитираният производител може единствено да извършва дейност по сигурността на еврото на мястото на производство, за което е получил акредитация за сигурност, и във връзка с конкретните евроматериали за сигурност, определени за това място на производство. Акредитираният производител може да организира транспортирането на евроматериали за сигурност до купувач и, ако е необходимо, тяхното унищожаване от негово име (включително свързания с това транспорт) в специално съоръжение за унищожаване съгласно съответните части на правилата за сигурност. Всяко неизпълнение на горепосочените части от правилата за сигурност, което настъпва по време на унищожаването или транспортирането, се счита за неизпълнение от страна на акредитирания производител.
   6.   Акредитираният производител не може без предварителното писмено съгласие на ЕЦБ да аутсорсва или прехвърля в друго място на производство или на трето лице (включително на негови дъщерни и свързани дружества) производството, обработката (включително унищожаването) или съхранението на евроматериали за сигурност.
   Член 4
   Временна акредитация за сигурност
   1.   На производител, на когото не е предоставена пълна акредитация за сигурност, може да се предостави временна акредитация за сигурност за срок не по-дълъг от една година за планирана дейност по сигурността на еврото във връзка с определен евроматериал за сигурност. Ако производителят участва в търг или му е възложена дейност по сигурността на еврото за този период, неговата временна акредитация за сигурност може да бъде удължена, докато ЕЦБ вземе решение дали да му предостави пълна акредитация за сигурност.
   2.   На производител може да бъде предоставена временна акредитация за сигурност във връзка с планирана дейност по сигурността на еврото, при условие че:

               а)

               мерките за сигурност, които той е предприел на мястото на производство за планираната дейност по сигурността на еврото, с изключение на процедурите за контрол на процеса и за одитна пътека на производството, обработката и съхранението на евроматериали за сигурност, за които е кандидатствано за акредитация, отговарят на съответните части от правилата за сигурност;

               б)

               производителят може да докаже, че е в състояние да разработи и предприеме такива процедури за контрол на процеса и одитната пътека, каквито са посочени в буква а) и които съответстват на правилата за сигурност;

               в)

               всяка печатница, включена в планираната дейност по сигурността на еврото, е физически разположена в някоя държава-членка; и

               г)

               всяко място на производство, различно от печатница, включено в планираната дейност по сигурността на еврото, се намира в държава-членка или в държава-членка на Европейската асоциация за свободна търговия.

         3.   Производител с временна акредитация за сигурност за дейност по сигурността на еврото във връзка с евроматериали за сигурност може да получава поверителни спецификации за отпечатването на евробанкноти и да се подготвя за извършването на дейност по сигурността на еврото.
   4.   Производителят с временна акредитация за сигурност за дейност по сигурността на еврото във връзка с евроматериали за сигурност не може да извършва тази или която и да е друга дейност по сигурността на еврото, за която няма предоставена акредитация за сигурност, и не може да прехвърля или преотстъпва своята временна акредитация за сигурност на трето лице (включително на негови дъщерни и свързани дружества).
   5.   Без да се засяга максималният срок на валидност на временната акредитация, както и всяко негово удължаване, уредено в член 4, параграф 1, временната акредитация за сигурност изтича автоматично на датата, определена от ЕЦБ съгласно член 7, параграф 1, буква г), освен ако: а) на производителя е предоставена пълна акредитация за сигурност за дейност по сигурността на еврото във връзка със съответния евроматериал за сигурност преди тази дата, в който случай за временната акредитация за сигурност се счита, че изтича на датата, на която е предоставена пълната акредитация за сигурност; или б) тя е отменена с решение, взето по член 14.
   6.   Временната акредитация за сигурност може също да бъде засегната от решение, взето съгласно член 12 или 15.
   РАЗДЕЛ II
   ПРОЦЕДУРА ПО АКРЕДИТАЦИЯ ЗА СИГУРНОСТ
   Член 5
   Заявление за откриване на процедура и назначаване на екип за проверка на сигурността
   1.   Производител, който желае да извършва дейност по сигурността на еврото във връзка с един или повече евроматериали за сигурност, отправя писмено заявление до ЕЦБ за откриване на процедура по акредитация. Заявлението:

               а)

               посочва евроматериала(ите) за сигурност, мястото на производство и неговото разположение, и дейността по сигурността на еврото, за която производителят желае акредитация за сигурност;

               б)

               съдържа информация, удостоверяваща, че неговото производствено оборудване е в състояние да произвежда евроматериала(ите) за сигурност, за който(ито) се иска акредитация;

               в)

               предоставя информация относно физическите мерки за сигурност на мястото на производство;

               г)

               включва писмена декларация на производителя, че ще спазва всички приложими разпоредби от настоящото решение, което може да бъде периодично изменяно, и декларация, че ще пази в тайна съдържанието на правилата за сигурност;

               д)

               в случай че производителят възнамерява да използва специално съоръжение за унищожаване, съдържа информация относно мотивите на производителя и мерките по отношение на съоръжението. По-специално, производителят предоставя информация за планираните мерки за транспортиране на евроматериали за сигурност до и от специалното съоръжение за унищожаване и за планираните средства за наблюдение на унищожаването на евроматериали за сигурност в съоръжението; и

               е)

               посочва ясно дали производителят кандидатства за пълна или временна акредитация за сигурност за дейност по сигурността на еврото във връзка с евроматериали за сигурност.

         2.   ЕЦБ проверява дали заявлението за откриване на процедура съответства на изискванията по параграф 1 и уведомява производителя за резултата от тази проверка в срок от 20 работни за ЕЦБ дни от датата на получаване на заявлението, в съответствие с процедурите по параграфи 3 и 4. Този срок може да бъде удължен от ЕЦБ еднократно, за което ЕЦБ дава на производителя писмено предизвестие. При извършване на проверката ЕЦБ може да поиска от производителя допълнителна информация относно елементите, изброени в параграф 1. Когато ЕЦБ поиска допълнителна информация, тя уведомява производителя за резултатите от проверката в рамките на 20 работни за ЕЦБ дни от датата на получаване на допълнителната информация.
   3.   ЕЦБ отхвърля заявлението за откриване на процедура и уведомява писмено производителя за съответното си решение и мотивите за това не по-късно от датите, посочени в параграф 2, ако:

               а)

               производителят не е предоставил информацията или писмената декларация, изискуеми съгласно параграф 1;

               б)

               производителят не е предоставил допълнителната информация, поискана от ЕЦБ съгласно параграф 2;

               в)

               акредитацията за сигурност на производителя е отменена и срокът на забраната за повторно кандидатстване, определен в решението за отнемане, не е изтекъл; или

               г)

               местоположението на участващите печатници или мястото на производство не изпълняват изискванията по член 3, параграф 2, букви б) и в), когато се кандидатства за пълна акредитация за сигурност, или по член 4, параграф 2, букви в) и г), когато се кандидатства за временна акредитация за сигурност.

         4.   Ако производителят е спазил изискванията по параграф 1 и е предоставил допълнителната информация, поискана по параграф 2, ЕЦБ уведомява производителя за датата на първоначалната проверка за сигурност не по-късно от срока, определен в параграф 2. Същевременно ЕЦБ предоставя на производителя:

               а)

               конфиденциален списък на всички евроматериали за сигурност, който представлява част от правилата за сигурност; и

               б)

               копие на онези части от правилата за сигурност, които се отнасят до производството, обработването (включително унищожаването) и съхранението на евроматериали за сигурност, за които производителят иска акредитация за сигурност. ЕЦБ информира производителя за всяко изменение на тези правила, което е било прието по време на процедурата по акредитация за сигурност.

         5.   ЕЦБ назначава екип за проверка на сигурността, който е съставен от експерти от ЕЦБ и НЦБ. Назначенията са съобразени с принципа на избягване на конфликт на интереси. Ако възникне конфликт на интереси след назначението, ЕЦБ незабавно замества въпросния член на екипа с експерт, който няма конфликт на интереси.
   Член 6
   Първоначална проверка за сигурност
   1.   Първоначалната проверка за сигурност започва не по-късно от 20 работни за ЕЦБ дни от датата, на която производителят е получил от ЕЦБ съобщението, посочено в член 5, параграф 4. Ако производителят кандидатства за пълна акредитация за сигурност, екипът за проверка на сигурността контролира при първоначалната проверка за сигурност мерките за планираната дейност по сигурността на еврото, посещава мястото на производство, във връзка с което производителят е поискал пълна акредитация за сигурност, и оценява мерките по отношение на специалното съоръжение за унищожаване.
   2.   Екипът за проверка на сигурността оценява дали мерките за сигурност по отношение на всички аспекти на дейността по сигурността на еврото, които производителят е предприел или предлага да предприеме, спазват съответните части от правилата за сигурност. Ако производителят предложи да предприеме определени мерки за сигурност или да направи подобрения, за да изпълни съответните части на правилата за сигурност, не се предоставя пълна акредитация за сигурност, докато тези мерки или подобрения не бъдат осъществени. Екипът за проверка на сигурността може да извърши допълнителна проверка, за да установи дали така предложените мерки или подобрения съответстват на правилата за сигурност, преди посоченият в параграф 5 доклад да бъде предоставен на производителя.
   3.   Ако производителят кандидатства единствено за временна акредитация за сигурност, екипът за проверка на сигурността посещава мястото на производство, във връзка с което производителят е поискал временна акредитация за сигурност, и оценява дали мерките за сигурност, които производителят е предприел, с изключение на процедурите за контрол на процеса и за одитна пътека на производството, обработката и съхранението на евроматериали за сигурност, за които е кандидатствано за временна акредитация за сигурност, отговарят на съответните части на правилата за сигурност. Екипът за проверка на сигурността оценява също дали производителят е доказал, че е в състояние да разработи и предприеме такива процедури за контрол на процеса и за одитна пътека, които съответстват на правилата за сигурност.
   4.   При приключване на първоначалната проверка за сигурност (или, ако е приложимо, допълнителната проверка за сигурност) и преди да напусне мястото на производство, екипът за проверката на сигурността прави пред производителя неофициално и устно предварително изложение на фактическите констатации. Ако екипът за проверка на сигурността констатира отклонения от правилата за сигурност, ЕЦБ, в срок от 10 работни за ЕЦБ дни от датата, на която е приключила първоначалната проверка за сигурност (или, ако е приложимо, допълнителната проверка за сигурност), посочва писмено на производителя тези отклонения. Производителят разполага с 10 работни за ЕЦБ дни от получаването на писмото, в които да изпрати на ЕЦБ писмените си коментари относно съдържанието на писмото и предложените от него мерки за сигурност или подобрения.
   5.   Екипът за проверка на сигурността излага констатациите си в проектодоклад, като взима предвид коментарите, получени от производителя съгласно параграф 4. Проектодокладът съдържа в частност детайли относно:

               а)

               съществуващите мерки за сигурност на мястото на производство, които отговарят на правилата за сигурност;

               б)

               всички констатирани от екипа неизпълнения на правилата за сигурност;

               в)

               всички действия, предприети от производителя по време на проверката;

               г)

               всички предложени от производителя мерки за сигурност или подобрения и, ако е извършена допълнителна проверка, оценката на екипа за проверка на сигурността дали мерките или предложенията са били осъществени; и

               д)

               оценката на екипа за проверка на сигурността дали да бъде предоставена пълна или временна акредитация за сигурност в съответствие с изискванията по членове 3 и 4.

         6.   Проектодокладът се изпраща на производителя в срок от 30 работни за ЕЦБ дни от приключването на първоначалната проверка за сигурност (или, ако е приложимо, от допълнителната проверка за сигурност). Производителят разполага с 30 работни за ЕЦБ дни от получаване на проектодоклада, за да предостави коментарите си по доклада. Преди да вземе решение по член 7, ЕЦБ финализира проектодоклада, като взема предвид коментарите на производителя.
   Член 7
   Решение относно акредитация за сигурност
   1.   ЕЦБ съобщава писмено на производителя решението си по заявлението на производителя за акредитация за сигурност в срок от 30 работни за ЕЦБ дни от получаване на коментарите на производителя по проектодоклада, или от изтичането на срока за предоставяне на коментари по член 6, параграф 6. Решението ясно посочва:

               а)

               мотивите за решението;

               б)

               производителя;

               в)

               дейността по сигурността на еврото на мястото на производство, за която се предоставя акредитация;

               г)

               дали се предоставя пълна или временна акредитация за сигурност и, ако се предоставя временна акредитация за сигурност — датата на нейното изтичане;

               д)

               мерките за унищожаване в специално съоръжение, ако е предвидено такова унищожаване;

               е)

               евроматериалите за сигурност, за които е предоставена акредитация за сигурност; и

               ж)

               всяко специфично обстоятелство относно букви а)—д).

         Решението се основава на информацията, изложена в окончателния доклад по член 6, параграф 6, който се прилага към решението. Решението за предоставяне на акредитация за сигурност също включва и копие от частта на правилата за сигурност, която се отнася до транспортирането на евроматериалите за сигурност, за които е предоставена акредитация за сигурност.
   2.   Ако заявлението за акредитация за сигурност бъде отхвърлено или ако производителят е кандидатствал за пълна акредитация за сигурност, но му е предоставена единствено временна акредитация за сигурност, производителят може да започне процедурата по преразглеждане, посочена в член 17.
   РАЗДЕЛ III
   ПРОДЪЛЖАВАЩИ ЗАДЪЛЖЕНИЯ
   Член 8
   Продължаващи задължения на акредитираните производители и ЕЦБ
   1.   Акредитираният производител информира ЕЦБ писмено и без ненужно забавяне относно:

               а)

               започването на процедура по ликвидация или реорганизация на производителя, или на друга подобно процедура;

               б)

               назначаването при производителя на ликвидатор, синдик, администратор или друго подобно длъжностно лице;

               в)

               намерението си да възложи подизпълнение или да включи трети лица в дейността по сигурността на еврото, за които производителят има акредитация за сигурност;

               г)

               промяна, извършена след предоставянето на акредитация за сигурност, която засяга или може да засегне мерките за сигурност, обхванати от акредитацията за сигурност; или

               д)

               промяна в контрола на акредитирания производител, настъпила в резултат на промяна на схемата на собственост или по друг начин.

         2.   ЕЦБ информира акредитираните производители за всяко изменение на правилата за сигурност, което засяга дейността по сигурността на еврото, за която са били акредитирани.
   РАЗДЕЛ IV
   ПОСЛЕДВАЩИ ПРОВЕРКИ ЗА СИГУРНОСТ
   Член 9
   Процедура за последващи проверки за сигурност
   1.   След предоставянето на пълна или временна акредитация за сигурност на даден производител ЕЦБ извършва последващи проверки за сигурност в акредитираните места на производство.
   2.   Такива последващи проверки за сигурност могат да бъдат извършвани със или без предизвестие. Те се провеждат в работни дни между 08:00 ч. и 18:00 ч. местно време, освен ако с производителя не е уговорено друго. При проверка с предизвестие ЕЦБ съобщава на производителя часа на проверката и предоставя на производителя предварителен въпросник поне 30 работни за ЕЦБ дни преди проверката. Производителят попълва и връща на ЕЦБ въпросника поне 10 работни за ЕЦБ дни преди проверката.
   3.   Член 6, параграфи 24, и всички букви по член 6, параграф 5, с изключение на буква д), се прилагат mutatis mutandis към последващите проверки за сигурност. Докладът на екипа за проверка на сигурността съдържа освен това подробности за оценката на екипа относно това, дали пълната или временната акредитация за сигурност продължава да действа или дали ЕЦБ следва да вземе някое от посочените в членове от 12 до 14 решения. Ако екипът за проверка на сигурността реши, че следва да бъде приложен член 15, неговият доклад следва да посочва мотивите за това. Същите се посочват и в писмото по член 6, параграф 4. Предложението на екипа за проверка на сигурността относно тези мерки е пропорционално на тежестта на неизпълнението.
   4.   Проектодокладът се изпраща на производителя в срок от 30 работни за ЕЦБ дни от датата на приключване на последващата проверка за сигурност. Производителят разполага с 15 работни за ЕЦБ дни от получаването на проектодоклада, за да предостави коментарите си по доклада. ЕЦБ финализира доклада, преди да съобщи на производителя резултата от последващата проверка за сигурност по член 10, като взима предвид коментарите на производителя.
   Член 10
   Резултат от последващите проверки за сигурност
   1.   Ако в доклада по член 9 се съдържат заключения, че не са налице неизпълнения, екипът за проверка на сигурността уведомява производителя за положителните заключения на последващата проверка за сигурност.
   2.   Ако в доклада по член 9 е установено неизпълнение, за което екипът за проверка на сигурността счита, че не представлява пряка и сериозна опасност за сигурността на евробанкнотите или техните компоненти, пълната или временната акредитация за сигурност на производителя остава незасегната.
   3.   В случаите по параграф 2 екипът за проверка на сигурността информира производителя:

               а)

               за неизпълнението;

               б)

               за факта, че към този момент ЕЦБ не възнамерява да вземе някое от решенията по членове от 12 до 15; и

               в)

               че трябва да отстрани неизпълнението в срок, който е пропорционален на тежестта на неизпълнението.

         4.   Ако в доклада по член 9 е установено неизпълнение, което налага ЕЦБ да вземе едно от решенията по членове от 12 до 15, ЕЦБ взема решение в съответствие с процедурата и сроковете, посочени в член 11.
   5.   В случаите, посочени в параграфи от 1 до 3, срокът за екипа за проверка на сигурността да съобщи писмено на производителя резултатите от последващата проверка за сигурност е 20 работни за ЕЦБ дни от получаването на коментарите на производителя по проектодоклада, посочен в член 9, параграф 4, или от изтичането на срока за предоставяне на коментари по същия параграф. Екипът за проверка на сигурността прилага окончателния доклад към съобщението си до производителя.
   РАЗДЕЛ V
   ПОСЛЕДИЦИ ОТ НЕИЗПЪЛНЕНИЕ
   Член 11
   Процедура за вземане на решения
   1.   При вземането на решенията по членове от 12 до 15 ЕЦБ:

               а)

               оценява случаите на неизпълнение, като взема предвид окончателния доклад по член 9, параграф 4; и

               б)

               писмено уведомява производителя за взетото решение в срок от 30 работни за ЕЦБ дни от получаване на коментарите на производителя по проектодоклада, посочен в член 9, параграф 4, като посочва:

                           i)

                           неизпълнението;

                           ii)

                           мястото на производство, евроматериала за сигурност и дейността, за които се отнася решението;

                           iii)

                           датата, на която решението влиза в сила; и

                           iv)

                           мотивите за решението.

         2.   Във всички случаи, когато ЕЦБ взема решение по членове от 13 до 15, то е пропорционално на тежестта на неизпълнението. ЕЦБ може да уведоми НЦБ и всички акредитирани производители относно взетото решение, неговия обхват и продължителност, като посочи, че те ще бъдат уведомени, ако настъпят последващи промени в статута на производителя.
   Член 12
   Отправяне на предупреждения
   1.   Ако: а) в окончателния доклад, посочен в член 9, параграф 4, е установен поне един случай на неизпълнение от вида, посочен в член 10, параграф 2; и б) този вид неизпълнение вече е бил констатиран два пъти в рамките на последните три проверки за сигурност, проведени на мястото на производството (независимо дали случаите се отнасят до същите разпоредби от правилата за сигурност), ЕЦБ отправя предупреждение към производителя.
   2.   Писменото предупреждение, отправено съгласно параграф 1, посочва, че при нов случай на неизпълнение от вида, посочен в член 10, параграф 2 (независимо дали случаят се отнася до същите разпоредби от правилата за сигурност, както предишните случаи на неизпълнение), ЕЦБ ще вземе решение по член 14.
   Член 13
   Спиране на пълната акредитация за сигурност във връзка с нови поръчки
   Ако в окончателния доклад, посочен в член 9, параграф 4, е установено неизпълнение, за което екипът за проверка на сигурността счита, че представлява пряка и сериозна опасност за сигурността на евробанкнотите или техните компоненти, но производителят е успял да докаже по време на проверката за сигурност, че не е настъпила загуба, кражба или публикуване на евроматериали за сигурност, ЕЦБ взема решение, в което:

               а)

               определя разумен срок, в който производителят да отстрани неизпълнението;

               б)

               спира пълната акредитация за сигурност на производителя по отношение на правото му да приема нови поръчки за съответния евроматериал за сигурност (включително участие в тръжни процедури, отнасящи се до евроматериала за сигурност) до изтичането на срока по буква а); и

               в)

               посочва, че пълната акредитация за сигурност на производителя ще бъде автоматично отнета след изтичане на срока по буква а), освен ако производителят докаже пред ЕЦБ преди изтичането на срока, че неизпълнението е отстранено.

         Член 14
   Отмяна на пълна или временна акредитация за сигурност
   1.   ЕЦБ взема решение за отмяна на пълната акредитация за сигурност на производител в следните случаи:

               а)

               когато в окончателния доклад по член 9, параграф 4 е констатирано неизпълнение на правилата за сигурност, което:

                           i)

                           се счита, че представлява пряка и сериозна опасност за сигурността на евробанкнотите или техните компоненти, и производителят не е доказал по време на проверката за сигурност, че няма загуба, кражба или публикуване на евроматериали за сигурност;

                           ii)

                           показва на екипа за проверка на сигурността, че неизпълнението, послужило като причина за решението на ЕЦБ по член 13, не е отстранено в определения в това решение на ЕЦБ срок; или

                           iii)

                           e от същия вид, както неизпълнението, по отношение на което е било отправено предупреждение по член 12; или

               б)

               ако:

                           i)

                           производителят откаже да предостави на екипа за проверка на сигурността незабавен достъп до мястото на производство;

                           ii)

                           има нарушение на член 3, параграфи 1, 5 и 6; или

                           iii)

                           по други съображения е разумно ЕЦБ да счете, че поведението на производителя може да изложи на риск сигурността на евробанкнотите като платежно средство.

         2.   ЕЦБ взема решение за отмяна на временната акредитация за сигурност на производител, ако:

               i)

               е констатирано нарушение на член 4, параграф 4; или

               ii)

               по други съображения е разумно ЕЦБ да счете, че поведението на производителя може да изложи на риск стабилността на евробанкнотите като платежно средство.

         3.   В решението си за отмяна на акредитацията ЕЦБ посочва датата, след която производителят може да кандидатства отново за пълна или временна акредитация за сигурност по член 5.
   4.   Ако притежаването от производителя на евроматериали за сигурност след отнемането на акредитацията може да изложи на риск сигурността на евробанкнотите като платежно средство, ЕЦБ може да изиска от производителя да вземе мерки, като например да предаде на ЕЦБ или на НЦБ определени евроматериали за сигурност или да ги унищожи, за да се осигури, че производителят не притежава такива евроматериали за сигурност, след като отнемането на акредитацията влезе в сила.
   Член 15
   Процедура за спиране на дейност по сигурността на еврото при извънредни обстоятелства
   1.   При извънредни обстоятелства, когато екипът за проверка на сигурността констатира неизпълнение, за което счита, че е толкова тежко, че може да изложи на риск сигурността на евробанкнотите като платежно средство, ако не се вземат незабавни мерки, екипът за проверка на сигурността може да спре с незабавно действие съответната дейност по сигурността на еврото. Спирането следва да е пропорционално на тежестта на неизпълнението. Екипът за проверка на сигурността може също да поиска акредитираният производител да вземе мерките по член 14, параграф 4, за да се осигури, че производителят не притежава по време на периода на спирането определени евроматериали за сигурност. Акредитираният производител предоставя на екипа за проверка на сигурността информация относно други производители, които биха могли, като клиенти или доставчици, да бъдат индиректно засегнати от спирането.
   2.   Възможно най-скоро след спирането по параграф 1 ЕЦБ оценява мярката и взема решение по членове от 12 до 14 или решава, че спирането следва да бъде отменено. При вземането на такова решение ЕЦБ следва процедурата по член 11.
   Член 16
   Регистър на ЕЦБ за акредитации за сигурност
   1.   ЕЦБ води регистър за акредитациите за сигурност. В регистъра:

               а)

               са изброени производителите, на които е предоставена пълна или временна акредитация за сигурност, и съответните места на производство;

               б)

               са посочени по отношение на всяко място на производство дейността по сигурността на еврото и евроматериалите за сигурност, за които е предоставена пълна или временна акредитация за сигурност;

               в)

               е посочено всяко конкретно условие по член 7, параграф 1, буква ж); и

               г)

               се вписва изтичането на всяка временна акредитация за сигурност.

         2.   ЕЦБ предоставя информацията от регистъра на всички НЦБ и други акредитирани производители.
   3.   Ако ЕЦБ вземе решение по член 13, тя вписва продължителността на мярката и всички промени в статута, свързани с името на производителя, съответното място на производство и съответния евроматериал за сигурност и/или дейност по сигурността на еврото.
   4.   Ако ЕЦБ вземе решение по член 14, тя заличава от регистъра името на производителя, мястото на производство, евроматериала за сигурност и дейността по сигурността на еврото.
   5.   Ако дейността по сигурността на еврото е спряна при извънредни обстоятелства съгласно член 15, ЕЦБ уведомява посочените в член 15, параграф 1 потенциално засегнатите трети лица производители за спирането и за това, че допълнителна информация за статута на производителя със спряна акредитация ще бъде предоставена от ЕЦБ, след като тя оцени спирането и вземе решение съгласно член 15, параграф 2.
   РАЗДЕЛ VI
   ЗАКЛЮЧИТЕЛНИ РАЗПОРЕДБИ
   Член 17
   Процедура по преразглеждане
   1.   Ако ЕЦБ е взела решение:

               i)

               да отхвърли заявление за откриване на процедура по акредитация за сигурност;

               ii)

               за отказ да предостави пълна или временна акредитация за сигурност;

               iii)

               да предостави временна акредитация за сигурност по заявление за пълна акредитация за сигурност; или

               iv)

               по членове от 12 до 15,

         производителят може в срок от 30 работни за ЕЦБ дни от съобщаването на това решение да направи писмено заявление до управителния съвет за преразглеждане на решението. Производителят посочва мотивите си за заявлението и подкрепящата го информация.
   2.   Управителният съвет може да спре действието на решението, което е предмет на преразглеждане, ако производителят изрично е поискал това в заявлението си за преразглеждане, като посочи основанията за това.
   3.   Управителният съвет преразглежда решението в съответствие със заявлението на производителя и съобщава писмено решението си на производителя, като излага мотивите за решението, в срок от два месеца от получаването на заявлението.
   4.   Параграфи от 1 до 3 се прилагат, без да се засягат правата по членове 230 и 232 от Договора.
   Член 18
   Последващо изменение
   Член 7, параграф 1, буква в) от Насоки ЕЦБ/2004/18 се заменя със следното:

               „в)

               печатниците притежават пълна или временна акредитация за сигурност, която е предоставена от ЕЦБ съгласно Решение ЕЦБ/2008/3 от 15 май 2008 г. относно процедурите по акредитация на производители на евроматериали за сигурност за евробанкноти, и са одобрени като отговарящи на условията от управителния съвет, който действа съобразно оценката на изпълнителния съвет относно тяхното съответствие със:

                           i)

                           ИКОЕБ, определени отделно от изпълнителния съвет, вземайки предвид становището на Комитета по банкнотите;

                           ii)

                           изискванията за здравословни и безопасни условия на труд, определени отделно от изпълнителния съвет, вземайки предвид становището на Комитета по банкнотите; и

                           iii)

                           изискванията за отпечатване на евробанкноти, без да се оказва вредно въздействие върху околната среда, определени отделно от изпълнителния съвет, вземайки предвид становището на Комитета по банкнотите;“.

         Член 19
   Влизане в сила
   Настоящото решение влиза в сила на 2 юни 2008 година

      Съставено във Франкфурт на Майн на 15 май 2008 година.

            Председател на ЕЦБ

         Jean-Claude TRICHET

      (1)  ОВ L 320, 21.10.2004 г., стр. 21.